Ο **Αλκιβιάδης Στεφανής** (7 Οκτωβρίου 1959) είναι Έλληνας πολιτικός, στρατηγός εν αποστρατεία των Ελληνικών Ενόπλων Δυνάμεων. Υπηρέτησε ως Αρχηγός του Γενικού Επιτελείου Στρατού από το 2017 έως το 2019.

Από το 2019 έως το 2021 διετέλεσε Υφυπουργός Εθνικής Άμυνας και από το 2022 έως το 2023 Σύμβουλος επί θεμάτων ακριτικών περιοχών και Αγίου Όρους, στην Κυβέρνηση του Κυριάκου Μητσοτάκη. Από τις 26 Μαΐου έως και τις 27 Ιουνίου 2023, διετέλεσε Υπηρεσιακός Υπουργός Εθνικής Άμυνας στην υπηρεσιακή κυβέρνηση Ιωάννη Σαρμά.

Είναι υποψήφιος Περιφερειάρχης Βορείου Αιγαίου με τη Νέα Δημοκρατία, για τις Αυτοδιοικητικές Εκλογές του Οκτωβρίου 2023.

Βιογραφικά Στοιχεία
-------------------

Γεννήθηκε το 1959 στην Αθήνα. Εισήλθε στη Στρατιωτική Σχολή Ευελπίδων το 1978 και αποφοίτησε το 1982 ως Ανθυπίλαρχος.

Έχει υπηρετήσει σε Μονάδες Τεθωρακισμένων, ως ουλαμαγός και Διοικητής Ίλης Μέσων Αρμάτων, Διοικητής Ίλης Υποψηφίων Εφέδρων Αξιωματικών (Υ.Ε.Α.) καθώς και στη Στρατιωτική Σχολή Ευελπίδων ως εκπαιδευτής. Από το 1998 έως το 2000 διοίκησε την 98 Επιλαρχία Αρμάτων Εθνοφυλακής (98 ΕΑΡΜΕΘ) στη Λέσβο.

Από το 2000 έως το 2002 υπηρέτησε ως Υπασπιστής Στρατού Ξηράς του Προέδρου της Ελληνικής Δημοκρατίας, Κωνσταντίνου Στεφανόπουλου. Υπηρέτησε ακόμη ως Αξιωματικός Επιχειρήσεων της Ελληνικής Στρατιωτικής Αντιπροσωπείας στο Διεθνές Στρατιωτικό Επιτελείο του ΝΑΤΟ στις Βρυξέλλες.

Τα επόμενα χρόνια υπηρέτησε διαδοχικά Επιτελάρχης της XXIII Τεθωρακισμένης Ταξιαρχίας «ΔΟΡΥΛΑΙΟ» στην Αλεξανδρούπολη, Υποδιοικητής στην 50 Μηχανοκίνητη Ταξιαρχία Πεζικού «ΑΨΟΣ» στο Σουφλί, Διευθυντής στη Διεύθυνση Αμυντικού Σχεδιασμού και Προγραμματισμού του Γενικού Επιτελείου Στρατού (2010 - 2011) και Διοικητής της XXIII Τεθωρακισμένης Ταξιαρχίας «ΔΟΡΥΛΑΙΟ» στην Αλεξανδρούπολη.

Ακολούθως, ανέλαβε διαδοχικά καθήκοντα, Διευθυντή του Δ΄ Κλάδου ΓΕΣ (2012 - 2014 και 2015 - 2016), Διοικητή της 95 Ανωτέρας Διοίκησης Ταγμάτων Εθνοφυλακής «ΔΙΑΓΟΡΙΔΩΝ» (2014 - 2015) και τέλος Διοικητής του Γ ΄ Σώματος Στρατού / NRDC-GR (2016 - 2017).

Με απόφαση του Κυβερνητικό Συμβούλιο Εξωτερικών και Άμυνας, στις 16 Ιανουαρίου 2017, ανέλαβε τα καθήκοντα του Αρχηγού Γενικού Επιτελείου Στρατού. Στις 25 Ιανουαρίου 2019, κρίθηκε ως ευδοκίμως τερματίσας τη σταδιοδρομία του, προήχθη στο βαθμό του Στρατηγού, ενώ του απονεμήθηκε ο τίτλος του Επιτίμου Αρχηγού Γενικού Επιτελείου Στρατού.

Γνωρίζει Αγγλική γλώσσα.

Πολιτική Σταδιοδρομία
---------------------

Στις 9 Ιουλίου 2019 ορκίστηκε Υφυπουργός Εθνικής Άμυνας στην κυβέρνηση του Κυριάκου Μητσοτάκη. Στις 9 Αυγούστου του ανατέθηκαν οι αρμοδιότητες να αποφασίζει για τη συγκρότηση, ανασυγκρότηση και διάλυση μονάδων και σχηματισμών των κλάδων των Ενόπλων Δυνάμεων (ΕΔ), να αποφασίζει για τη συγκρότηση και λειτουργία της Διακλαδικής Επιτροπής Κοινωνικών Προβλημάτων, να καθορίζει την υγειονομική πολιτική στο χώρο των Ενόπλων Δυνάμεων, να αποφασίζει για θέματα που αφορούν τις αιτήσεις απονομής χάριτος, να αποφασίζει για την κατάσταση, την ιεραρχία και τις προαγωγές των κατωτέρων Αξιωματικών, των Ανθυπασπιστών και των Μονίμων και Εθελοντών Οπλιτών κλπ.. Στις 23 Οκτωβρίου 2019 τοποθετήθηκε στη θέση ειδικού συντονιστή για τη μετακίνηση αιτούντων άσυλο από τα νησιά, με απόφαση του Πρωθυπουργού. Κατόπιν ανασχηματισμού της κυβέρνησης την 31η Αυγούστου 2021, αντικαταστάθηκε από τα καθήκοντα του υφυπουργού Εθνικής Άμυνας από τον Νίκο Χαρδαλιά.

Στις 9 Μαρτίου 2022 με απόφαση του πρωθυπουργού Κυριάκου Μητσοτάκη, ορίστηκε Σύμβουλος της κυβέρνησης επί θεμάτων ακριτικών περιοχών και Αγίου Όρους.

Στις 26 Μαΐου 2023 ορίστηκε υπουργός Εθνικής Άμυνας στην υπηρεσιακή κυβέρνηση Ιωάννη Σαρμά.

Στις 14 Ιουλίου 2023 ανακοινώθηκε η υποψηφιότητα του για Περιφερειάρχης Βορείου Αιγαίου με τη Νέα Δημοκρατία, με τον συνδυασμό "Νέα Δυναμική".

Παράσημα, Μετάλλια, Διαμνημονεύσεις και Διακρίσεις
--------------------------------------------------

Στον Στρατηγό ε.α. Αλκιβιάδη Στεφανή, Επίτιμο Αρχηγό ΓΕΣ, έχουν απονεμηθεί παράσημα, μετάλλια και διαμνημονεύσεις, ως ακολούθως:

* Ανώτερος Ταξιάρχης του Τάγματος της Τιμής
* Ανώτερος Ταξιάρχης του Τάγματος του Φοίνικα
* Μετάλλιο Στρατιωτικής Αξίας Α΄ Τάξεως
* Διαμνημόνευση Αρχηγίας Γενικού Επιτελείου.
* Διαμνημόνευση Αστέρα Αξίας και Τιμής.
* Διαμνημόνευση Σταυρού Αξίας και Τιμής Α' Τάξεως.
* Διαμνημόνευση Ηγεσίας Σχηματισμού Α' Τάξεως.
* Διαμνημόνευση Ευδόκιμης Διοίκησης Α' Τάξεως.
* Διαμνημόνευση Υπηρεσιών Αξιωματικού Επιτελούς Α΄ Τάξεως.
* Διαμνημόνευση Αξίας και Τιμής του Λουξεμβούργου.

Ο Αλκιβιάδης Στεφανής έχει ανακηρυχθεί Επίτιμος Δημότης του Δήμου Επιδαύρου, του Δήμου Μεγίστης, του Δήμου Αμύνταιου και του Δήμου Σύμης.

Στις 15 Σεπτεμβρίου 2020, ανακηρύχθηκε Επίτιμο Μέλος του Ελληνικού Οργανισμού Πολιτικών Επιστημόνων.

Παραπομπές
----------

1. ↑  «Υφυπουργός Εθνικής Άμυνας». *Υπουργείο Εθνικής Άμυνας*. Αρχειοθετήθηκε από το πρωτότυπο στις 8 Οκτωβρίου 2019. Ανακτήθηκε στις 9 Οκτωβρίου 2019.
2. ↑  «Ο Αλκιβιάδης Στεφανής αναλαμβάνει σύμβουλος της κυβέρνησης για ακριτικές περιοχές και Άγιο Όρος». *iefimerida.gr*. 9 Μαρτίου 2022. Ανακτήθηκε στις 17 Ιουλίου 2023.
3. ↑  ΙΝ, Σύνταξη (25 Μαΐου 2023). «Ποιος είναι ο διπλωμάτης των «ειδικών αποστολών» που αναλαμβάνει υπουργός Εθνικής Άμυνας». *in.gr*. Ανακτήθηκε στις 17 Ιουλίου 2023.
4. ↑  «Επίσημο: Ο Αλκιβιάδης Στεφανής έλαβε το χρίσμα από τη ΝΔ». *Kranosgr*. 14 Ιουλίου 2023. Ανακτήθηκε στις 17 Ιουλίου 2023.
5. ↑  ΑΠΕ-ΜΠΕ (3 Μαρτίου 2016). «Τοποθέτηση Αντιστρατήγων, Αντιναυάρχων και Αντιπτεράρχων ανακοίνωσε το ΚΥΣΕΑ». *Η ΚΑΘΗΜΕΡΙΝΗ* (στα greek). Ανακτήθηκε στις 17 Ιουλίου 2023. CS1 maint: Μη αναγνωρίσιμη γλώσσα (link)
6. ↑  «Τελετή παράδοσης-παραλαβής καθηκόντων αρχηγού ΓΕΣ». *The TOC*. 1 Φεβρουαρίου 2019. Ανακτήθηκε στις 13 Ιουλίου 2023.
7. ↑  Νέδος, Βασίλης (17 Ιανουαρίου 2017). «Αλλαγή αρχηγών σε ΓΕΣ, ΓΕΝ και ΓΕΑ». *Η ΚΑΘΗΜΕΡΙΝΗ* (στα greek). Ανακτήθηκε στις 17 Ιουλίου 2023. CS1 maint: Μη αναγνωρίσιμη γλώσσα (link)
8. ↑  «Υπ. Απόφαση 247153α/2019 - ΦΕΚ Β 3181/12.08.2019». *www.kodiko.gr*. Ανακτήθηκε στις 15 Ιουλίου 2023.
9. ↑  Βασίλης, Δούνης (23 Οκτωβρίου 2019). «Ειδικός συντονιστής για τη μετακίνηση αιτούντων άσυλο από τα νησιά ανέλαβε ο Άλκης Στεφανής». *Sofokleousin.gr*. Ανακτήθηκε στις 15 Ιουλίου 2023.
10. ↑  «Παράδοση από Στεφανή σε Χαρδαλιά: Οι αγκαλιές, τα θερμά λόγια και ο Άλκης Jr». *ProtoThema*. 1 Σεπτεμβρίου 2021. Ανακτήθηκε στις 15 Ιουλίου 2023.
11. ↑  «Αλκιβιάδης Στεφανής: Σύμβουλος της κυβέρνησης επί θεμάτων ακριτικών περιοχών και Αγίου Όρους». *www.news247.gr*. 9 Μαρτίου 2022. Ανακτήθηκε στις 13 Ιουλίου 2023.
12. ↑  «Η σύνθεση της υπηρεσιακής κυβέρνησης». *www.naftemporiki.gr*. 25 Μαΐου 2023. Ανακτήθηκε στις 25 Μαΐου 2023.
13. ↑  «Το χρίσμα στον Αλκιβιάδη Στεφανή - Υποψήφιος περιφερειάρχης Βορείου Αιγαίου». *Alpha TV*. 14 Ιουλίου 2023. Ανακτήθηκε στις 15 Ιουλίου 2023.
14. ↑  «Οι πρώτες δηλώσεις του Υπ. Περιφερειάρχη Β. Αιγαίου Αλκ. Στεφανή». *Kranosgr*. 16 Ιουλίου 2023. Ανακτήθηκε στις 19 Ιουλίου 2023.
15. ↑  «Δείτε live: Ο Μητσοτάκης παρουσιάζει την υποψηφιότητα του Αλκιβιάδη Στεφανή για την Περιφέρεια Βορείου Αιγαίου». *ProtoThema*. 31 Ιουλίου 2023. Ανακτήθηκε στις 31 Ιουλίου 2023.
16. ↑  ARMYNOW.GR (30 Δεκεμβρίου 2019). «Ο ΥΦΕΘΑ Αλκιβιάδης Στεφανής ανακηρύχθηκε επίτιμος Δημότης Επιδαύρου - ΦΩΤΟ». *ArmyNow.Gr* (στα Αγγλικά). Ανακτήθηκε στις 13 Ιουλίου 2023.
17. ↑  Real.gr. «Επίτιμος δημότης Καστελλόριζου o Αλκιβιάδης Στεφανής για την πολύχρονη προσφορά του στο νησί». *Real.gr*. Ανακτήθηκε στις 13 Ιουλίου 2023.
18. ↑  Real.gr. «Επίτιμος δημότης Καστελλόριζου o Αλκιβιάδης Στεφανής για την πολύχρονη προσφορά του στο νησί». *Real.gr*. Ανακτήθηκε στις 13 Ιουλίου 2023.
19. ↑  Newsdesk (19 Σεπτεμβρίου 2021). «Επίτιμος Δημότης Σύμης ο Αλκιβιάδης Στεφανής». *Νέα | Εκτακτη Επικαιρότητα | Ρόδος, Δωδεκάνησα, Ελλάδα, Κόσμος | Πολιτική, Οικονομία, Κοινωνία, Αθλητικά, Πολιτισμός* (στα Αγγλικά). Ανακτήθηκε στις 13 Ιουλίου 2023.
20. ↑  sidiropoulos (15 Σεπτεμβρίου 2020). «Ανακήρυξη ΥΦΕΘΑ, κ. Στεφανή, σε Επίτιμο Μέλος ΕΟΠΕ». *ΕΛΛΗΝΙΚΟΣ ΟΡΓΑΝΙΣΜΟΣ ΠΟΛΙΤΙΚΩΝ ΕΠΙΣΤΗΜΟΝΩΝ*. Ανακτήθηκε στις 16 Ιουλίου 2023.